**Torshov og Lilleborg menighetsråd**

**Vedtatt i møte i menighetsrådet 13.06.2018**

**STED OG DATO:** Torshov kirke 24.05.2018

**TIL STEDE**: **FORFALL:**

Unn Line Midttun Olav R. Grøttum

Siv Hjellnes Tsahai Gomwalk-Jacobsen

Grethe Ryen Katja B. Frost

Kari Jordheim Harald Kjøl

Inger Johanne Aas Ingvild Nesheim

Signe Fyhn

**Sekretær:** Eli Djupvik

**PROTOKOLLEN**

Alle vedtak er enstemmige, om ikke annet fremgår av den enkelte sak.

**TIL BEHANDLING:**

**Sak MR 42/18** Høringssvar Kirkebruksplanen

**Saksliste:**

**Sak MR 42/18** Høringssvar Kirkebruksplanen

Det vises til sak MR 32/18, sak MR 36/18 og sak MR 41/18 i sakens anledning.

Menighetsrådets leder innledet med å referere til ulike konsultasjoner og møter i sakens anledning. Deretter ble det samtale om saken.

**Vedtak:** Kirkebruksplanen ble lagt fram 3. april. 4. april hadde menighetsrådets leder, sokneprest og daglig leder møte med prosten. 24. april var det konsultasjon for Nordre Aker prosti. 25. april arrangerte vi menighetsmøte. 15. mai var det konsultasjon med stab og menighetsrådets leder. 23. mai arrangerte vi folkemøte.

Menighetsmøtet vedtok enstemmig at vi ber om at avgjørelsen om Lilleborg kirke skal fristilles for utleie tas ut av planen nå. Det vil da innebære at avgjørelsen utsettes til etter at Torshov kirke er ferdig rehabilitert.

Vi ønsker å benytte denne perioden til en kreativ prosess hvor ei arbeidsgruppe kan se på bruken for Lilleborg kirke. Denne gruppa kan gjerne bestå av folk fra bydelen, prostiet og menigheten, slik at lokalmiljøet som eier kirka blir ivaretatt.

Vi vil ikke miste Lilleborg som kirkerom, og trenger flere av rommene til aktiviteter i denne delen av soknet.

Vi tror ikke at sorgreaksjonen blir mindre om vedtak om fristilling fattes nå, enn om vedtak utsettes til Torshov kirke er ferdig rehabilitert.

Dersom vi ikke får beholde begge kirkebyggene våre har vi ikke nok rom til alle behov og aktiviteter slik det er i dag. Romkabalen i ett bygg har ikke kapasitet til flere av våre faste leietakere som kor og to migrantmenigheter. Da blir det heller ikke rom for nysatsninger. Med ett kirkerom og de stabsressursene vi har i dag vil vi få problemer i desember måned med å avvikle alle skole- og barnehagegudstjenestene som tradisjonelt har vært i våre to kirker. Vi vil også miste leieinntekter for ulike konserter og andre arrangement før jul, da vi ikke har kapasitet til alle interessenter.

Det er mange diakonale behov i bydelen. Torshov og Lilleborg menighet har størst tetthet av kommunale boliger i hele byen. Barnefattigdom er satt på kartet. Mange marginaliserte grupper finner veien til Lilleborg kirke. Vi ønsker å beholde og utvikle aktiviteter, rom for arrangement, trygge møteplasser, skape tilhørighet. Lilleborg kirke har lav terskel, høyde under taket og åpenhet.

Kulturarbeid gjennom musikk og Lilleborg teatergruppe har vært et av menighetens særpreg. Vi har hatt mange faglig flinke organister som har tiltrukket seg mange ulike samarbeidspartnere. Vi ønsker å få nytt liv i «Musikk før natten». Lilleborg teatergruppes oppsetninger av Oskar Braatens stykker har alltid vært i samarbeid med menighetsrådet, og er med på å profilere menighetens arbeid.

Det sør-sudanesiske miljøet i Norge har funnet sitt «hjem» i Lilleborg kirke. Her har de møttes i glede og sorg, på tvers av konflikter og uenigheter lokalt. De kjenner seg veldig knyttet til Lilleborg kirke. De siste årene har vi samarbeidet om solidaritetsgudstjenester vår og høst.

Lilleborg menighet har hatt en vennskapsmenighet i Sudan/ Sør-Sudan i 20 år. Sør-Sudangruppa tilknyttet Lilleborg kirke har ansvaret for kontakten, og består i dag av åtte medlemmer. Gjennom dette arbeidet har vi også kommet i kontakt med papirløse, et engasjement som involverer flere.

Vennskapsarbeidet har satt et internasjonalt preg på miljøet, og har åpnet for et mer mangfoldig liv i menigheten.

Dersom det likevel blir vedtatt at Lilleborg kirke skal leies ut til eksterne leietakere ønsker vi medbestemmelse i dette ikke minst for å ivareta kirkerommets betydning i menighet og lokalmiljø.

Vedlagt følger referat fra menighetsmøtet 25. april og folkemøtet 23. mai, og linken til oppslag i Vårt Oslo.

Unn Line Midttun Eli Djupvik

Leder i menighetsrådet Daglig leder